CELEX: C2007/155/65
Language: hu
Date: 2007-07-07 00:00:00
Title: T-158/07. sz. ügy: 2007. május 7-én benyújtott kereset – COFAC kontra Bizottság

7.7.2007   
            
            
               HU
            
            
               Az Európai Unió Hivatalos Lapja
            
            
               C 155/36
            
         2007. május 7-én benyújtott kereset – COFAC kontra Bizottság
   (T-158/07. sz. ügy)
   (2007/C 155/65)
   Az eljárás nyelve: portugál
   Felek
   
      Felperes: COFAC – Cooperativa de Formação e Animação Cultural, crl (Lisszabon, Portugália) (képviselő: Luís Gomes ügyvéd)
   
      Alperes: az Európai Közösségek Bizottsága
   Kereseti kérelmek
   
               —
            
            
               Az Elsőfokú Bíróság az EK 230. cikk alapján semmisítse meg a felperesnek az Európai Szociális Alapból (ESZA) az 1987. április 30-i C(87)0860. sz. határozattal (880707 P1. sz. ügy) nyújtott pénzügyi támogatás összegét csökkentő, 2004. november 9-i D(2004)24253 bizottsági határozatot;
            
         
               —
            
            
               az Elsőfokú Bíróság kötelezze az Európai Közösségek Bizottságát a költségek viselésére.
            
         Jogalapok és fontosabb érvek
   2007. március 1-jén a felperessel közölték a Bizottság határozatát, miszerint 25 291,75 euróra csökkentik az 1987. április 30-i C(87)0860. sz. határozattal képzési programokra neki nyújtott pénzügyi támogatást, azzal az indokkal, hogy „az ESZA-ból társfinanszírozott szakmai képzési támogatási programok végrehajtásában állítólagos szabálytalanságokra utaló jelek merültek fel, […] minthogy állítólag büntetőeljárások fejeződtek be a nyújtott támogatások kezelésével és konkrét felhasználásával kapcsolatban […], és a bírósági határozatok, illetőleg a kérdéses létesítményekben végzett könyvvizsgálatok vagy az azt ellenőrző vizsgálatok alapján ennek az ügynek a költség- és finanszírozási szerkezetében korrekciókra került sor”.
   A felperes ellen indult portugál büntetőeljárást lezáró ítéletben azonban elévülést állapított meg az eljáró bíróság, amelyből természetszerűleg semmiféle támogatáscsökkentésre való utalás nem következik.
   Ezenkívül a nemzeti hatóságok soha nem közölték a felperessel a könyvvizsgálat vagy az azt ellenőrző vizsgálat zárójelentését, amely eredményének kialakításában semmilyen módon nem vett részt úgy, hogy védekezhessék a költségszerkezetekben és az ügy finanszírozásában való forrásátirányításra vonatkozó vádak ellen.
   A Bíróság állandó ítélkezési gyakorlata értelmében a Bizottságnak az Európai Strukturális Alapból nyújtott pénzügyi támogatás csökkentésére vagy megszüntetésére vonatkozó határozata a támogatás kedvezményezettjét közvetlenül és személyében érintheti.
   A felperes szerint soha nem adtak neki lehetőséget arra, hogy a támogatás csökkentésére vonatkozó álláspontját a Bizottság előtt hatékonyan kifejtse, így a megtámadott határozat jogellenes, és ezért azt meg kell semmisíteni.
   Az említett határozat meghozatalára szerinte a meghallgatáshoz való jog megsértésével került sor; e jog a közösségi jog alapelve, amelynek értelmében az olyan határozat valamennyi lehetséges címzettjének, amely az illető érdekeit érzékenyen érintheti, lehetővé kell tenni a kérdéses határozat alapjául szolgáló körülményekkel kapcsolatos álláspontjának kifejtését.